google/wiki40b huggingface dataset:
De britiske Jomfruøyer under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Beck – Mannen med ikonene

Handling

En kvinne med russisk bakgrunn, Nadja Vasileva, blir funnet partert i Långsjön. Fra begynnelsen virker saken vanskelig å løse, og etter hvert kommer det fram opplysninger om at den russiske etterretningstjenesten ligger bak, og saken tas over av sikkerhetspolitiet. Da kommer andre omstendigheter inn i bildet, som medfører at Beck beslutter seg for å fortsette sin etterforskning, mens han er oppmerksom på at han risikerer at hans jobb står på spill; for at rett mann skal stå til ansvar for mordet.
Austremerellidae

Utseende

Nymfen er opptil 10 mm lang, flat, rødbrun og kraftig sklerotisert. Hodet er bredt og avrundet med nokså små fasettøyne og to opphøyde knøler på oversiden. Mandiblene er velutviklede og sterkt sklerotiserte, antennene tynne og kortere enn hodet er bredt. Pronotum er rektangulært, kort og bredt. Vingeknoppene er rundede, nesten sammenvokst i midten. Beina er hvite, korte og kraftige. Bakkroppen er noe flat og bred, med trakégjeller på ledd 2-6. Disse gjellene er delt i to deler, den øvre delen er bladformet, den nedre to-fliket. Bakhjørnene på bakkroppen ryggplater er trukket spisst, tann-aktig tilbake. De tre haletrådene er kraftige, med fine, oppstående hår.

Levevis

Nymfene lever i grunne, raskstrømmende deler ("riffles") av bekker som flyter gjennom skog. De finnes bære på steinbunn, og lever mellom døde blader, som de livnærer seg av. De voksne hunnene leger egg i klynger på vannoverflaten. Et uvanlig trekk er at tiden det tar før eggene klekkes, er svært variabel: eggene kan klekkes nesten umiddelbart, eller ligge opptil 11 måneder før de klekkes.

Utbredelse

Austremerella picta er bare med sikkerhet funnet i Queensland, men det er funnet nymfer i New South Wales som trolig tilhører denne arten.
E18 Bjørvikaprosjektet

E18 Bjørvikaprosjektet var et byutviklingsprosjekt i regi av Statens vegvesen. Hovedhensikten var å legge om trafikken, slik at Bjørvika kunne bygges ut som en bydel i Oslo. Frem til 2010-tallet var Bjørvika adskilt fra resten av byen på grunn av en mellomliggende motorvei, Europavei 18 (E18), jernbanelinjer og havnebygg. Fra og med dette tidspunktet ble bydelen utviklet til de fire delområdene Bjørvika, Bispevika, Middelalderparken og Lohavn.
Vegprosjektet E18 Bjørvika skulle tilrettelegge for bydelsutvikling og miljøvennlig transport. Prosjektet var kostnadsberegnet til 5,9 milliarder kroner og ble finansiert gjennom statsbudsjettet, salg av frigjorte arealer, tilskudd fra Oslo kommune og bompenger. Til sammen skulle Bjørvikaprosjektet – med tunneler, kryss og bruer – skape åtte kilometer ny veg, 1 200 meter kollektivfelt og 4 500 meter gang- og sykkelveg. Prosjektet foregikk midt i Norges største trafikkåre. Dette gjorde at trafikken måtte legges om flere ganger i løpet av prosjektgjennomføringen.
Informasjonssenteret til E18 Bjørvikaprosjektet lå i prosjektkontorene på Paulsenkaia. Informasjonssenteret tok imot besøk fra alle ulike grupper av interessenter, fra skoleklasser til fagfolk og politiske beslutningstagere.
Finlay (navn)

Etymologi

Finlay og Finley er anglifiserte former av Fionnlagh, et irsk og skotsk navn dannet av gæliske fionn, «hvit, lys», og laogh, «kriger».
Rue des Plantes

Rue des Plantes er en gate i 14. arrondissement i Paris.
I senmiddelalderen var det her vingårder, med beplantning av vin. Rue des Plantes begynner ved 176 avenue du Maine og endre opp ved 135 boulevard Brune.
I gatens nr. 68 er hovedinngangen til sykehuset Notre-Dame-de-Bon-Secours.
Skattefogd

Skattefogden var en statlig tjenestemann som i Norge fram til 1. januar 2008 hadde ansvar for å kreve inn merverdiavgift, arveavgift og noen andre statlige krav i sitt fylke (bortsett fra Oslo og Akershus, som hadde felles skattefogdkontor fra 1992). Skattefogden fastsatte også avgift på arv eller gave. Skattefogden skulle også føre kontroll med kemnerne (skatteoppkreverene) for å sikre at disse krevde inn de skatter og avgifter som var foreskrevet. I «nynorskfylkene» Rogaland, Hordaland, Sogn og Fjordane og Møre og Romsdal het skattefogden skattefuten. I forbindelse med en større omorganisering av Skatteetaten inngår fra 1. januar 2008 oppgavene til skattefogdkontorene i skattekontorene.
Mahmod Ahmad

Mahmod Ahmad (født den 14.02.1979) er utdannet MBA ved Heriott-Watt universitet i Edinburgh, Skottland. Han er lokalpolitiker (SV) og sitter også i Viken sitt fylkesstyre. Han ble innvalgt som fast representant i kommunestyret i Ullensaker kommune i 2019 i tillegg til at han er medlem av formannskap og gruppeleder for SV.
Aksel Hennie

Oppvekst

Han er oppvokst på Lambertseter i Oslo. I 1996 ble Aksel Hennie og kameraten Rem dømt for henholdsvis fire og ni tilfeller av tagging. Hennie malte graffiti under kunstnernavnene Mikro og Ceel. De fikk begge erstatningsdommer og betinget fengsel. Hennie ble utstøtt av miljøet som var av den oppfatning at han tystet på kameratene sine. Situasjonen dannet grunnlaget for suksessfilmen Uno som Hennie skrev og senere regisserte og spilte i. Flere av personene i den tidligere kretsen rundt ham er i dag en del av det politiet betegner som gjeng- og ransmiljøet på Østlandet. Dommen mot Hennie var en av de første taggerdommene i Norge.

Skuespillerkarriere

Hennie er utdannet ved Teaterhøgskolen. Han har medvirket i sentrale roller på scenen som blant annet Flammefjes og Lomman full av stein ved Teatret Vårt, samt Svart mjølk og Kaos er granne med Gud ved Det norske teatret. Han var også med i originalbestningen på storsuksessen TanGhost (basert på Henrik Ibsens Gengangere) hvor han spilte Oswald. Hennie har også spilt tittelrollen i William Shakespeares Hamlet på Oslo Nye Teater i 2006, og spilte høsten 2009 og våren 2010 sammen med Ane Dahl Torp og Dennis Storhøi i stykket Drapene i Aalst for POS Theatre Company.
Han har spilt i en rekke filmer; blant annet 1732 Høtten (1998), Jonny Vang (2003), Buddy (2003), Hawaii, Oslo (2004) og Uno fra 2004 som han i tillegg regisserte og skrev manus til. Etter Jonny Vang gikk karrieren raskt fremover for Hennie. Han spilte blant annet i Ulvesommer og Buddy. I sistnevnte, regissert av Morten Tyldum, spilte han rollen som Geir og han gjennomførte nesten alle stuntene selv. Filmen ble en stor suksess i Norge og fikk svært god kritikk, men ble ikke like godt mottatt på det svenske, danske og finske kinomarkedet.
Hennie har siden 2005 også vært involvert i produksjon av reklamefilm med stor suksess. Reklamefilmer han regisserte vant Gullfisken i 2007, 2008 og 2017. I 2007 var han aktuell i miniserien Torpedo.
I 2008 spilte han hovedrollen i storfilmen Max Manus om motstandshelten med samme navn. Filmen ble en stor publikumssuksess i Norge. I 2011 spilte han i filmen Hodejegerne, som også ble lansert godt internasjonalt. Året etter spilte han i den amerikansk-britiske krigsfilmen Age of Heroes, før han i 2013 landet en rolle som Tydeus i en film om den gresk-romerske guden Herkules. Han har også spilt astronaut; Alex Vogel i science fiction-filmen The Martian fra 2015, og Volkov i science fiction-skrekkfilmen The Cloverfield Paradox fra 2018.
Eidsborg

Eidsborg er ei bygd i Tokke kommune i Telemark fylke. Eidsborg er sentralt plassert i kommunen, nordøst for tettstedet Dalen. 
Eidsborg er kjent for Eidsborg stavkirke og for Vest-Telemark Museum, et av landets største friluftsmuseum, målt i areal. 
Brynesteinsproduksjon har blitt drevet i Eidsborg i nærmere tusen år, før virksomheten stoppet opp midt på 1900-tallet. Brynene ble fraktet til Dalen og derfra på vannveier ned til Skien og videre ut i Europa. Det forliste Klåstadskipet, en knarr fra vikingtiden, var lastet med Eidsborgbryner, noe som viser at produksjonen foregikk allerede da.
Brynene ble hugget ut av åpne brudd i fjellet; i dag er disse steinbruddene kulturminner.

Navnet

Den norrøne formen av navnet var Eiðsborg. Forleddet tolkes vanligvis som genitiv av eið n 'eid' – men siden det ikke finnes noen terrengformasjon i sognet som med noen rimelighet kan forstås som et eid, så bør det heller tolkes som genitiv av eiðr m 'ed, høytidelig/hellig avtale'. Sisteleddet kan vanskelig vise til en borg (eller bygdeborg), siden noe slikt ikke er kjent på stedet. Ordet borg bør derfor heller tolkes i den eldre betydningen berg. Betydningen av navnet blir da 'edsberget', 'berget en har gjort en høytidelig avtale om'. En slik tolkning er saklig begrunnet: Det kjente brynesteinsbruddet i Eidsborg (som ga store inntekter) var et sameie mellom de største gårdene – og hvor mye hver gård kunne bryte ut var fordelt gjennom avtalte lotter.
Thomas Wolfe

Biografi

1900-1928: Barndom og studier

Thomas Wolfe vokste opp i middelklassebyen Asheville i North Carolina. Moren Julia E. drev med kjøp og salg av eiendommer, og faren William Oliver arbeidet med å hogge ut gravsteiner. Thomas Wolfe hadde syv søsken, men to av dem døde i ung alder.
Som elleveåring begynte Wolfe på privatskole i Asheville. Her gjorde han seg bemerket blant lærerne, og 16 år gammel reiste han til University of North Carolina i Chapel Hill for å studere. Her fikk han anledning til å skrive for aviser og studentmagasiner. Han utviklet også en sterk teaterinteresse og samarbeidet med en teatergruppe kalt Carolina Playmakers.
I en alder av 20 år ble han uteksaminert fra University of North Carolina. Han reiste da til Harvard University i Cambridge, Massachusetts, der han studerte skuespill og teater i tre år. Men han klarte ikke å få sine egne skuespill fremført. Fra 1924 til 1930 jobbet han hovedsakelig som engelsklærer ved New York University, avbrutt av perioder med eget skrivearbeid. I årene 1925-1930 hadde Wolfe en intens og energikrevende romanse med Aline Bernstein.
1929-1938: Suksess og sykdom

I 1926 hadde han begynt arbeidet med det som skulle bli hans første roman: Finn veien, engel. Den ble utgitt i 1929 og ble raskt en stor suksess i engelskpråklige land (boken utkom på norsk i 1933). Forfatterens barne- og ungdomstid i North Carolina danner grunnlag for mye av handlingen. Etter debuten ble han av mange kritikere sammenlignet med samtidige litterære storheter som Ernest Hemingway og William Faulkner.
I 1930 fikk Thomas Wolfe tildelt et Guggenheim-stipend, og reiste da til Europa hvor han bodde i ett år. I 1931 bosatte han seg i en leilighet i New York, hvor han skrev sin oppfølgerroman. Hans forlagsredaktør var den kjente Maxwell Perkins, som også var redaktør for F. Scott Fitzgerald og den allerede nevnte Hemingway. Perkins og Wolfe ble svært nære venner i løpet av arbeidet med romanen Of Time and the River, som utkom i 1935. Wolfe følte selv at han var blitt for avhengig av Perkins, og i 1936 gikk han over fra forlaget Scribners til Harper.
Hos Harper ble den unge Wolfe-beundreren Edward Aswell hans nye redaktør. Men deres samarbeid skulle bli kortvarig. I september 1938, etter at Wolfe en tid hadde slitt med uforståelig sykdom, ble det oppdaget at hjernen hans var sterkt nedbrutt av tuberkulose og at det ikke var noe man kunne gjøre. Thomas Wolfe døde den 15. september 1938. Da hadde han en rekke mer og mindre uferdige manuskripter liggende: deler av dette ble redigert og utgitt posthumt.
Også i Norge oppnådde Thomas Wolfe dyp anerkjennelse, og både Olav Duun og Agnar Mykle var blant hans beundrere. Mykle skrev om sitt eget forhold til Wolfe: «Uttrykket 'påvirket' er altfor svakt; 'besatt' av Thomas Wolfe er meget riktigere.»
Den tyrkiske verdens kulturhovedstad

Den tyrkiske verdens kulturhovedstad (tyrkisk: Türk Dünyası Kültür Başkenti, engelsk: Culture and Arts Capital of the Turkic World) er en status som blir tildelt en by av Den internasjonale organisasjonen for tyrkisk kultur (TÜRKSOY) for en periode på ett år. 
Avgjørelsen om å etablere en kulturhovedstad i den tyrkiske verden ble fattet på det tiende TÜRKSOY-møtet i 2010, og den første byen som ble tildelt statusen var Astana for 2012. I kulturhovedstedene blir det avholdt en rekke kunst- og kulturarrangementer i løpet av året, og fra 2013 ble det introdusert en internasjonal sang- og musikkonkurranse som hvert år, med unntak av i 2015 og 2016, arrangeres i vertsbyen.
Elsa Beskow

Biografiske opplysninger

Hun var født Elsa Maartman i Stockholm og utdannet seg innen kunstindustri ved Tekniska skolan der. I 1897 giftet hun seg med dr. theol. Natanael Beskow. De fikk sønnen Bo Beskow, som også ble kunstner.

Forfatterskap

Gjennombruddet til Elsa Beskow kom i 1901 med boken Puttes äventyr i blåbärsskogen. Gjennom en lang karriere ga hun ut bøker frem til 1952, året før hun døde. Hennes barnebøker, som er illustrert av henne selv, har vunnet stor utbredelse også utenfor Sverige. Til den norske oversettelsen av «Blomsterfesten», der barna blir ført inn i botanikkens verden gjennom tekster og tegninger, har Tone Groven Holmboe satt musikk.
På 1930-tallet var Elsa Beskow med i utformingen av en ny lesebok for det svenske skoleverket.

Æresbevisninger og utmerkelser

I 1939 ble Elsa Beskow tildelt den kongelige svenske gullmedaljen «Litteris et Artibus» for sitt kunstneriske virke.
Høyskolen for Ledelse og Teologi

Historie

På grunn av endrede rammebetingelser for offentlige tilskudd, for lav studenttilgang og derav anstrengt økonomi i Baptistenes Teologiske Seminar vedtok Det Norske Baptistsamfunn å gå sammen med pinsebevegelsens Pentekostalt Senter for Ledelse og Teologi for å etablere Høyskolen for ledelse og teologi. Baptistenes teologiske seminar ble etablert i 1910. Skolen hadde på det tidspunktet godkjennelse som høyskole med undervisning og eksamensrett på bachelornivå. Kai Tore Bakke var den siste rektoren ved Baptistenes Teologiske Seminar, og ble også den første rektoren ved HLT. I dag er Karl Inge Tangen rektor. Peder A. Eidberg var ansatt ved Baptistenes Teologiske Seminar fra 1960 til 2002 og var i 11 år rektor. Eidberg er den læreren som har vært ansatt lengst tid ved Baptistenes Teologiske Seminar.
Pentekostalt Senter for Ledelse og Teologi (forkortet PTL) var et kompetanssenter grunnlagt i 2002 som utviklet og arrangerte kurs. Pentekostalt Senter for Ledelse og Teologi ble etablert i 2002, etter at det under pinsebevegelsens predikantkonferanse i februar 2002 ble gitt en utfordring til Filadelfia Oslo om å arbeide for at det skulle etableres en høyskole for pinsebevegelsen i Norge.
Høgoyggj

Høgoyggj (396 moh.) er et fjell på Stóra Dímun på Færøyene.
Fjellet er det høyeste punktet på Stóra Dímun, men kun Færøyenes 250. høyeste fjell totalt sett.
Shangcheng (Hangzhou)

Shangcheng (kinesisk: 上城区, pinyin: Shàngchéng Qū) er et bydistrikt i den subprovinsielle by Hangzhou, hovedstaden i provinsen Zhejiang i Folkerepublikken Kina.
Det har et areal på 18,17 km² og teller 362.000 innbyggere (2005).
French Open 1993

French Open 1993 ble spilt på Roland Garros-stadion i Paris i perioden 24. mai til 6. juni. French Open er en Grand Slam-turnering i tennis på grus. Sergi Bruguera beseiret Jim Courier i singlefinalen for herrer og Steffi Graf vant damefinalen over Mary-Joe Fernandez.
Mitchell kraftverk

Allegheny Energy Mitchell kraftverk er et varmekraftverk i delstaten Pennsylvania i det østlige USA. Det har en installert produksjonskapasitet på 449 MW, fordelt på 3 blokker / turbiner. Operatør er Allegheny Energy Supply Co.
Anlegget ble bygget ut i årene 1948–1963, med senere utbygginger. Brenselkilden er bitumenøst kull, naturgass og tungolje.
Anlegget må ikke forveksles med Mitchell kullkraftverk i Vest-Virginia, Dean H. Mitchell kraftverk i Indiana, eller Mitchell kullkraftverk (Georgia) i Georgia
Trowbridge (England)

Historie

Den eldste skriftlige omtalen av byen finnes i Domesday Book (1086). Opprinnelsen til navnet er uklart, men det er foreslått at det er avledet fra angelsaksisk treow-brycg, som betyr «trebro» eller «bro ved et tre», kanskje en referanse til broen over elven Bliss.
Trowbridge Castle ble reist på 1100-tallet. Det er i dag ingen synlige spor etter selve festningen, men i byplanen kan man se at en av gatene i sentrum, Fore Street, følger en kurve som tilsvarer slottets vollgrav. Stedet hvor festningen lå er nå dekket av et kjøpesenter. Utgravninger som ble foretatt før senteret ble bygget viste at det fantes en saksisk bosetning der, og man fant spor etter en kirke fra ca. 850, med en kirkegård ved siden av. Gravstener fra denne står nå i St James's Church og Trowbridge museum.
I 1200 fikk Trowbridge charter som markedsby. Den begynte da å vokse, og fra 1300-tallet var tekstil- og tøyproduksjon, og særlig ulltøy, den største industrien. En rettsprotokoll fra 1306 refererer til dette; en mann fra byen ble det året hengt for å ha stjålet et stykke tøy fra en lokal mølle.
Etter borgerkrigen begynte man å produsere medley, et lett stoff laget av spansk ull som var farget før det ble spunnet. Dette førte til store inntekter i de neste 150 årene. Den industrielle revolusjon førte også til økt velstand, og byen vokste kraftig i begynnelsen av 1800-tallet. Flere fabrikkeiere fikk reist staselige hjem i byen, og flere av disse er bevart.
DeBary kraftverk

DeBary kraftverk er et varmekraftverk i Volusia County i Florida, USA. Anlegget har en installert produksjonskapasitet på 515 MW, fordelt på 7 turbiner. Operatør er energiselskapet til Progress Energy Florida. 
Kraftverket stod ferdig utbygd i 1977, med utvidelser i 2008. Brenselkilden er fyringsolje.
Enli naturreservat

Enli naturresevat er et edeløvskogsreservat på 135 daa liggende i åsen nord for Rykkinn i Bærum. Området ble fredet i 1982. Foruten store naturverdier inneholder området gamle kulturminner som oppmurte hesteveier og gamle gruveganger. Området er lett tilgjengelig.
Lepthyphantes leprosus

Utseende

Lepthyphantes leprosus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kumu kunstmuseum

Kumu er et kunstmuseum i Tallinn, Estland. Museet er det største i de baltiske landene, og blant de største i Nord-Europa. Kumu er en av de fem avdelingene til Eesti Kunstimuuseum, som har hovedkontor i samme bygningen.
Kumu har både faste samlinger og midlertidige utstillinger. Hovedsamlingen består av estisk kunst fra 18. århundretallet fram til i dag. Den omfatter blant annet kunstverk fra den okkuperte perioden (1941–1991), sosialistisk realisme og ikke-konformistisk kunst. De midlertidige utstillingene består av moderne kunst fra utenlandske og estiske kunstnere.
Kumu står for «KUnstiMUuseum». Bygningen ble tegnet av finnen Pekka Vapaavuori i 1994 og påbegynt i 2002. Dørene ble åpnet for besøkende 18. februar 2006. Museet ligger sør for Kadriorg-parken, omtrent tre kilometer fra Tallinn sentrum. For å redusere virkningen av den store bygningen, og ikke ødelegge parken, er museet plassert delvis under jorda i en skråning. Museet har sju etasjer, 350 rom og 5 000 m2 utstillingsareal.
I 2008 kåret Det Europeiske Museumsforum Kumu til «Årets museum i Europa».
Brudeand

Biologi

Brudeand er en art med sterk kjønnsdimorfisme, i det hannens fjærdrakt i hekketiden er langt mer praktfull enn hunnens. Når hekketiden er på hell myter hannen og får såkalt eklipsedrakt. Arten måler cirka 43–54 cm; hannen er i snitt såvidt tyngre enn hunnen. Han veier 544–862 g, mens hunnen veier 482–862 g. Vingespennet utgjør cirka 68–74 cm.
Veisalgi

Veisalgi er det latinske navnet for «fyllesyke» - veisalgi stammer fra ordet kveis, som betyr «mark i hjernen», og det greske ordet algia, som betyr smerte. Ifølge en artikkel i Tidsskrift for Den norske legeforening nr. 21/2000 er ordet omtalt i en artikkel i Annals of Internal Medicine. Ettersom ordet ikke var å finne i medisinske ordbøker, spurte man artikkelforfatteren Michael Shlipak om hvor han hadde ordet fra. Han fortalte da at han hadde funnet på ordet selv, da han mente at ordet hangover trengte en medisinsk term.
Ragnhild Gulbrandsen

På landslag

Ragnhild Gulbransen debuterte på landslaget den 10. mars 1997 i en kamp mot Finland under Algarve Cup. Gulbrandsen ble byttet inn i det 80. minutt, og scoret allerede etter to minutter av sin debutkamp. Gulbrandsen spilte også under EM i 1997 og VM to år etter. Hun scoret ingen mål, og spilte bare en kamp fra start. I OL i Sydney spilte Gulbrandsen alle kampene, om enn ikke alle fra start. Hun scoret bare ett mål, men det var til gjengjeld i finalen. Gulbrandsen scoret 2-1-målet til Norge mot USA, som så ut til å bli vinnermålet fram til overtid av andre omgang, da Tiffeny Milbrett utlignet. Gulbrandsen var på banen da Dagny Mellgren scoret vinnermålet.

På klubblag

Ragnhild Gulbrandsen har som spiller vært vesentlig for Trondheims-Ørn i den perioden hun spilte der. Hun har vunnet serien i 1997, 2000 og 2001 for Trondheims-Ørn. Hun var med på å vinne cupen i 1997, 1998, 1999 og 2001. I 1997, 2000 og 2001 ble hun toppscorer i Toppserien. I 2002–2003 var Gulbrandsen profesjonell fotballspiller i USA for Boston Breakers før laget måtte trekke seg. Gulbrandsen dro tilbake til Ørn, der hun ble i to sesonger. Gulbrandsen forlot Trondheims-Ørn i 2005 da hun fikk tilbud om fast jobb i Bærum. Det ble da naturlig for henne å spille for Asker. Gulbrandsen spilte to sesonger for Asker, men avsluttet fotballkarrieren med cupfinaletap mot Kolbotn i 2007.

Slutten på fotballkarrieren

Gulbrandsen slet med et kne, og visste at kampene i VM i Kina i 2007 ville bli hennes siste. Etter at hun opplevde Berntsen som særdeles ufin mot Lise Klaveness, sa hun klart fra i media. På det daværende tidspunkt hadde Ragnhild Gulbrandsen to uker igjen av sin aktive karriere. På tross av Gulbrandsens sterke angrep på Berntsen, var hun langt mer tvetydig året etter, da fem Røaspillere forlot landslaget - og hun kritiserte landslagsspillere for å være for «veike».
Ingrid Bolsø Berdal

Tidlige år og utdannelse

Ingrid Bolsø Berdal startet sin utdannelse innen musikk og sang på videregående, og etter fullført videregående skole fortsatte hun musikkstudiene ved Universitetet i Trondheim (NTNU) hvor hun studerte jazzsang og improvisasjon i to år. Deretter flyttet hun til Oslo da hun ble tatt opp på Kunsthøgskolen i Oslo (KHiO) hvor hun studerte skuespill i tre år.
I Berdals andre år ved KHiO spilte hun Sofia i «Platonov» av Anton Tsjekhov og Antigone i «Antigone» av Sofokles. I sitt siste år på skolen spilte hun Jenta i «Namnet» av Jon Fosse og Hedda i «Hedda Gabler» av Henrik Ibsen. Berdals gjennombrudd kom i 2006, da hun fikk hovedrollen i den norske skrekkfilmen Fritt Vilt.

Karriere

Ingrid Bolsø Berdal har siden hun fullførte studiene ved KHiO vært ansatt ved Det norske teatret. Etter sitt første år ved dette teatret ble hun tildelt Heddaprisen i 2005 for årets beste debutant. I løpet av sine år ved teatret har hun spilt både moderne og klassiske stykker deriblant Sasha i «Ivanov» av Anton Tsjekhov, Shura i «Black Milk» av Vassily Sigarev og Yvonne i «Yvonne, Prinsesse av Burgund» av Witold Gombrowicz.
Berdal har innimellom sine scenearbeider arbeidet i radioteatret, i fjernsyn og på film. Hun vant Amandaprisen for beste skuespiller for sin rolle som Jannicke i Fritt vilt.  
Etter Fritt Vilt-filmene har hun også vært med i Flukt og  Kill Buljo 2.
Hun har også gjort karriere i USA, både som krigeren Atalanta i filmen Hercules (2014) og banditten Armistice i HBOs serie Westworld.